runetrust/blame-folketinget-dk huggingface dataset:
Michael Aastrup Jensen (V), 2023-04-18:
Tak for det.
Som min gode kollega fra Socialdemokratiet sagde, kan man rolig sige, at det her er et rent teknisk lovforslag, men det betyder jo ikke, at det ikke er godt, og derfor kan vi også fra Venstres side sige klart ja til den måde, som lovforslaget er lavet på.
I al sin enkelhed er det kun godt, at vi får de samme vilkår for bankerne i Grønland, som vi har i Danmark, og da Grønland jo ikke er medlem af EU, synes vi derfor, at det kun er rigtig fint, at vi så får gjort det via lovbehandlingen i Folketinget i stedet for, og derfor kan vi gå ind for det.
Charlotte Bagge Hansen (M), 2023-04-18:
Tak for det, formand.
Nu står jeg her med en lang tale, men mine to kolleger fra henholdsvis Socialdemokratiet og Venstre har jo ligesom redegjort for, hvad det her omhandler, så jeg vil nøjes med at sige, at Moderaterne naturligvis stemmer for.
Karsten Hønge (SF), 2023-04-18:
EU-forordningen, når vi implementerer den, vil styrke den finansielle stabilitet og ensarte reglerne mellem Danmark og Grønland.
Det er en god idé med samme vilkår i Grønland og Danmark på det her område, og derfor stemmer SF for lovforslaget.
Kenneth Fredslund Petersen (DD), 2023-04-18:
Tak, formand.
Jamen jeg står jo i den samme situation, som Charlotte Bagge Hansen eksempelvis stod i.
Men jeg har nu tænkt mig lige at sige lidt, eftersom Grønland ikke er medlem af EU og der er tale om tre EU-forordninger, som Danmark har implementeret.
Og de her tre forordninger drejer sig om at styrke penge- og realkreditinstitutternes robusthed og øge den finansielle stabilitet, og det er ligeledes for at begrænse opbygningen af misligholdte lån ved at sikre, at bankerne nedskriver rettidigt og tilstrækkeligt på misligholdte lån.
Og det sidste er, at det drejer sig om covid-19-relaterede justeringer, der skal sættes i kraft.
Grønland har ikke hjemtaget tilsynet med de finansielle institutter m.v., og det betyder, at Finanstilsynet fører tilsyn med de finansielle institutter m.v. i Grønland.
Lovforslaget vil ligeledes ensrette reglerne i Danmark og Grønland, og ensrettede regler er med til at mindske grænsehindringer m.v. inden for rigsfællesskabet.
Carsten Bach (LA), 2023-04-18:
Tak for det.
Jeg skal ikke trække forhandlingerne om lovforslaget i langdrag andet end at konstatere, at Liberal Alliance selvfølgelig også støtter det.
Mona Juul (KF), 2023-04-18:
Der er ikke nogen tvivl om, at finansiel lovgivning er topkomplekst, men i hovedtræk handler den her lovgivning jo egentlig bare om at implementere nogle regler, som allerede gælder både i Danmark og i resten af EU, og som Grønland ønsker også skal gælde for deres finansielle sektor, som jo styres af den danske regering.
Det vil gøre, at grønlandske banker opererer efter samme regler som banker i EU, hvilket gør det nemmere for internationale investorer at handle med grønlandske banker, og det er derfor et ønske fra Grønland, som efterleves med den her lovgivning.
Det er svært at se nogen modargumenter, og derfor stemmer Konservative naturligvis for.
Pelle Dragsted (EL), 2023-04-18:
Tak for det.
Enhedslisten kan også støtte forslaget.
Og vi noterer os, at Grønland og selvstyret også selv skal tage stilling til forslaget, og det er jo positivt.
Aaja Chemnitz (IA), 2023-04-18:
Inuit Ataqatigiit takker for lovforslaget.
Vi støtter generelt, at relevante internationale standarder også sikres på finansområdet i Grønland, og vi bemærker også, at der generelt er opbakning hjemme i Grønland både fra de grønlandske myndigheder og hos den centrale bank, GrønlandsBANKEN.
Vi bemærker dog også, som der står i selvstyreloven, at lovforslaget først skal behandles i Inatsisartut, før det bliver behandlet i Folketinget.
Vi kan forstå, at der har været en god dialog med naalakkersuisut om dette, men det er vigtigt, at vi sikrer, at vi holder fast i selvstyreloven og respekterer den her i Folketinget.
Med de bemærkninger kan vi støtte lovforslaget fra Inuit Ataqatigiits side, og vi ser frem til, at det bliver behandlet i Inatsisartut.
Så vil jeg også gerne hilse fra Radikale Venstre og sige, at de også støtter.
Tak for ordet.
Morten Bødskov (S), 2023-04-18:
Tak for det, formand, og tusind tak for bemærkningerne og den enstemmige opbakning her til forslaget.
Som det har været fremme, er formålet med forslaget, som vi behandler her i dag, at sætte tre forordninger i kraft, der ændrer kapitalkravsforordningen for Grønland.
Med lovforslaget sikrer vi, at der fortsat gælder regler for Grønland, der svarer til reglerne i Danmark, og de bliver naturligvis tilpasset grønlandske forhold.
Men det er hensigtsmæssigt, at der gælder de samme regler for grønlandske banker, som der gør for danske banker, da Grønland er en del af vores rigsfællesskab.
En sund, stabil og velfungerende finansiel sektor er en forudsætning for tilliden til økonomien og for, at sektoren kan tilbyde finansiering til virksomheder og husholdninger på jo altså konkurrencedygtige vilkår.
Loven vil styrke kreditinstitutternes robusthed og understøtte den finansielle stabilitet, og samtidig vil loven medvirke til at begrænse opbygningen af misligholdte lån ved at sikre, at bankerne nedskriver rettidigt og tilstrækkeligt på misligholdte lån.
Med de her ord ser jeg frem til den videre behandling af lovforslaget.
Lisbeth Bech-Nielsen (SF), 2023-04-18:
Jeg vil bare meget kort sige, at i SF synes vi, det er lidt besynderligt at fastlægge udgiftslofterne for 2025 og 2026 i en tid, hvor beregningerne eller forudsætningerne ikke ser ud til at holde stik.
Og derfor har vi stillet nogle nye spørgsmål til Finansministeriet for at få afklaret det.
For vi synes altså, det er lidt mærkeligt at fastlægge udgiftslofter på et tidspunkt, hvor tallene ikke ser ud til at passe, når det nu ligger flere år frem i tiden.
Det var det.
Marlene Harpsøe (DD), 2023-04-18:
Jeg vil også først takke for en rigtig fin ordførertale.
Det gør mig glad at høre, at også Venstre er optaget af, at vi skal sikre nogle gode arbejdsforhold for medarbejderne, og at vi skal spørge medarbejderne: Hvad skal der til, for at I kan give en ekstra indsats og komme op på de der 37 timer om ugen?
Samtidig må jeg jo bare sige, at vi vel godt ved det.
Så sent som i dag er der overskrifter i lokalaviser i Sønderjylland, JydskeVestkysten og Ugeavisen Sønderborg, der skriver, at der nu igen spares på ældreområdet.
Der er bl.a. besparelsesforslag om, at hvis man bruger kompressionsstrømper, skal man også have dem på om natten, ikke?
For så sparer hjemmeplejen lige et dagligt besøg.
Det er jo den slags forhold, der gør, at man ikke har lyst til at arbejde i sådan et vanvid.
Og det håber jeg da også at man vil anerkende fra Venstres side, altså at det også handler om penge og om midler i den her sag.
Hvor ligger Venstre i forhold til at sikre nogle ordentlige arbejdsforhold?
Hans Andersen (V), 2023-04-18:
Vi mener sådan set, at vi i forhold til den her lovgivning er der, hvor vi er nu, og hvor vi har brug for at tage de tiltag.
Og det er jo rigtigt, at vi prøver både at håndtere forbrugerne, at hjælpe børn og unge og så også at have plads til erhvervslivet, så de på en god og ordentlig måde kan fortsætte med at drive det erhverv, og det har jeg stor respekt for.
Men vi ser jo bare helt åbenlyst, at det er kommet ud et sted, hvor det, der foregår i dag, i hvert fald er med til at skade børn og unges hverdag og helbred.
Charlotte Bagge Hansen (M), 2023-04-18:
Jeg husker tydeligt, hvordan lattergaspatronerne flød i gaderne efter weekenderne.
Det har været populært for unge mennesker at indtage lattergas som et beruselsesmiddel, og det er bekymrende, for lattergas er ikke ufarligt og kan i værste fald føre til kvælning.
Derfor var det også en yderst vigtig lovgivning, der blev vedtaget tilbage i 2020, hvor man regulerede salg og markedsføring af lattergas.
Lovgivningen har bl.a. bidraget til et forbud mod at sælge lattergas til unge under 18 år og fastsat en mængdebegrænsning.
Derudover forbyder lovgivningen, at der sælges lattergas på salgssteder, hvor der samtidig forhandles alkohol, tobak eller e-cigaretter.
Det var før Moderaternes tid, og jeg vil bare sige tak til de daværende aftalepartier for at lave dette vigtige stykke arbejde.
Siden da har lattergasmarkedet ændrer sig markant, og det er ikke til den positive side.
Nu ser vi, at salget og markedsføringen af lattergas er flyttet til andre kanaler.
Salget af lattergas på sociale medier, især på Snapchat, er steget markant siden 2020.
Vi ser også, at lattergas forhandles mellem forbrugerne på gader og stræder.
Med denne ændring af lattergasloven gør vi det muligt at kræve, at sociale medier og andre onlineplatforme lukker eller fjerner profiler, der sælger og markedsfører lattergas.
Vi skal passe på vores unge mennesker, og det er vigtigt, at vi omstiller os hurtigt, når vi ser, at der er ændringer i markedet.
Ud over det er der et andet punkt i lovgivningen her.
Jeg tænker, at vi alle sammen her i salen og ude bag skærmene adskillige gange har set Forbrugerombudsmanden udtale, at de politianmelder, og at det oftest ikke fører til noget.
Med det her lovforslag gør vi det muligt, hvis man overtræder så groft, at regulere straffen, således at der også gives fængselsstraf.
Med disse ord ser jeg frem til den videre behandling af lovforslaget i udvalget, og Moderaterne støtter det naturligvis.
Lisbeth Bech-Nielsen (SF), 2023-04-18:
Som flere har været inde på, er formålet med lovforslaget at sikre en større præventiv effekt i forhold til de særlig grove og systematiske overtrædelser af markedsføringsloven, og det skal netop ske ved at give mulighed for at sanktionere sådan en overtrædelse med fængselsstraf.
Det vil kun være relativt få sager om året – Forbrugerombudsmanden vurderer, at det er i nul-tre sager om året, at der vil være mulighed for fængselsstraf, så det er heldigvis ikke så mange.
Men som flere af mine kolleger har været inde på, ser vi i SF også, at det er nødvendigt at skærpe på det her område.
Det er ikke mange år siden, vi så dem ligge og flyde rundtomkring i gaderne, og vores unge mennesker syntes tilsyneladende, at det virkede mere ufarligt end så meget andet, men som det også er blevet beskrevet, kan der være rigtig store farer ved brugen af det.
Siden lattergasloven trådte i kraft i 2020, har markedet for lattergas ændret sig markant.
Det er ikke fra fysiske butikker, at salget foregår, men på sociale medier, og det foregår fra forbruger til forbruger, og derfor er det også vigtigt, at vi ændrer reglerne.
Så alt i alt støtter SF forslaget.
Vi synes, det er nødvendigt at stramme sanktionerne på det her område.
Det er et misbrug, som kan give meget store skader, og som det er nødvendigt at vise konsekvenserne ved, hvis nogen markedsfører sådan noget.
Så SF støtter forslaget.
Betina Kastbjerg (DD), 2023-04-18:
Formålet med lovforslag nr. L 89 er at begrænse brugen af lattergas som rusmiddel ved at skærpe reglerne for salg til forbrugere og kontrollere cvr-numre ved salg af lattergas, forbyde besiddelse af lattergas på offentligt tilgængelige steder samt give mulighed for at lukke profiler og fjerne indhold på sociale medier.
En evaluering af området i 2021 viste, at der var behov for justeringer af lattergasloven, og vi er enige med de andre partier, der i januar 2022 blev enige om, at der skulle iværksættes nye tiltag mod brugen af lattergas som rusmiddel.
Vi mener også, at det er vigtigt at sikre en større præventiv effekt i forhold til særlig grove og systematiske overtrædelser af markedsføringsloven, og derfor er det også vigtigt at kunne sanktionere sådan nogle overtrædelser med fængselsstraf.
I forhold til de høringssvar, der er kommet fra Dansk Erhverv, mener vi ligesom dem, at virksomheder fortsat skal kunne sælge lattergas i større partier end to patroner uden alderskontrol, men det er i forhold til engrossalg til andre virksomheder med et cvr-nummer.
Danmarksdemokraterne støtter forslaget.
Lars-Christian Brask (LA), 2023-04-18:
Tak for det.
Skærpelse af reglerne for salg og markedsføring af lattergas, også på nye platforme som de sociale medier, som det er rykket over på, støtter vi.
Men hvad angår skærpelsen med bødestraf og mulig fængselsstraf for vildledende markedsføring for elselskaberne, som kun har haft en levetid på et kvartal, synes vi måske man skulle vente og lige se tiden an.
Det er lidt hurtigt at begynde at lave skærpede regler dér.
Til fru Fie Hækkerup kan jeg sige, at de der børger kunne man også kalde cylindre eller flasker.
Katrine Robsøe (RV), 2023-04-18:
Tak for det.
Som sagt handler det her lovforslag om to meget forskellige ting, både om lattergas og om elselskaber.
I Radikale Venstre støtter vi også begge dele og støtter derfor også lovforslaget.
Vi synes, det er rigtig fint, at den aftale, vi har lavet i sidste periode, om lattergas bliver fulgt op af de anbefalinger, der er kommet fra den arbejdsgruppe, der har været, så vi rent faktisk får strammet op de steder, hvor vi forudsigeligt, vil nogen sige, godt har kunnet se, at der har været nogle andre smutveje rundtomkring til at få fat i den lattergas, man gerne ville have fat i.
Jeg synes, det er rigtig fornuftigt, at vi tager yderligere skridt for at prøve at komme i mål med det, vi gerne vil, så vi, også alle de unge, rent faktisk har en forståelse af, hvor farligt det her egentlig er.
For jeg er ikke sikker på, at alle egentlig helt har forståelse for det.
I forhold til elselskaberne skal vi naturligvis sørge for, at alle de elselskaber, der rent faktisk overholder reglerne, ikke svindler og ikke går rundt og siger, at de kan klare alt muligt, som de ikke kan.
Alle dem, der opfører sig ordentligt, skal have en ordentlig og fair konkurrence og ikke udsættes for virksomheder, der systematisk svindler.
Derfor støtter vi naturligvis også det.
Morten Bødskov (S), 2023-04-18:
Tak for ordet, formand, og tak for bemærkningerne og også opbakningen til lovforslaget.
Som det har været fremme, øger vi med lovforslaget forbrugerbeskyttelsen, særlig over for vores børn og unge, med skærpelse af reglerne for lattergas.
Samtidig dæmmer vi også op for de grove og systematiske overtrædelser af markedsføringsloven, som vi jo desværre – igen, må man sige – især har set på elmarkedet.
Hvis vi starter med lattergassen, så foreslår vi at skærpe loven yderligere.
Den lov, vi vedtog – bredt i øvrigt – her i Folketinget, har faktisk virket, og det er rigtig godt.
Vi ser nu så godt som aldrig de her små sølvfarvede patroner ligge langs fortovene og andet, og det er kun godt.
Men vi er ikke i mål endnu.
Det kan godt være, at de små patroner her er væk, men i stedet bliver der, som det også er sagt, fundet meget store lattergaspatroner.
Samtidig er salget af lattergas som rusmiddel i høj grad flyttet fra fysiske butikker, kiosker og webshops til de sociale medier og dermed til en direkte adgang, om man vil, ned i lommen via mobiltelefonen og også nu til et salg mellem forbrugere.
Det salg skal vi have stoppet.
Derfor foreslår vi for det første, at det skal kunne straffes at være i besiddelse af lattergas på offentligt tilgængelige steder, f.eks. hvis man tager lattergas med i byen eller på skolen.
Lattergas skal ikke findes på steder, hvor unge mennesker færdes og også fester.
For det andet skal vi styrke indsatsen mod dem, der prøver at sælge lattergas til unge mennesker og andre.
Derfor vil vi skærpe kontrollen med cvr-numre, så man ikke kan skaffe større mængder af lattergas ved at udgive sig for at være en virksomhed.
Med lovforslaget foreslår vi også at skærpe sanktionerne ved særligt grove og systematiske overtrædelser af markedsføringslovens forbud mod vildledning af forbrugere.
Vi har som sagt i flere tilfælde desværre og særlig på elmarkedet set, at der er et problem.
Her har Forbrugerombudsmanden oplevet et betydeligt, kan man roligt sige, antal klager over enkelte selskabers aggressive og vildledende telefonsalg.
Politianmeldelser og bøder har simpelt hen ikke haft en tilstrækkelig præventiv effekt.
Derfor foreslår vi så, at de ansvarlige skal kunne blive idømt en fængselsstraf, hvis der er tale om særligt grove og systematiske overtrædelser.
Med de her ord siger jeg tak for den brede opbakning og glæder mig til den videre behandling af forslaget i vores fælles udvalg i Folketinget.
Lisbeth Bech-Nielsen (SF), 2023-04-18:
Lidt usædvanligt vil jeg spørge om noget, der ikke er i lovforslaget.
Der står nemlig i et brev til Folketingets Erhvervsudvalg, at det, der oprindelig var en del af det her lovforslag, nemlig en ændring af markedsføringsloven i forhold til retoucherede reklamebilleder og reklamefilm, er blevet taget ud, fordi det vil indgå i et digitalt børnebeskyttelsesudspil, regeringen har på vej.
Det er jo meget fint.
Så kan ministeren sige lidt om det?
Morten Bødskov (S), 2023-04-18:
Det kan jeg for at være helt ærlig ikke for nærværende, men det er rigtigt, at det flyttes, fordi jeg synes – og det synes regeringen – at det mere hører ind under det, som jeg også forstår vi alle sammen er enige om, nemlig at der er et mistrivselsproblem.
Det er derfor, vi har fokus på det i regeringsgrundlaget og vi tager fat på det.
Men det vil være at finde deri.
Lisbeth Bech-Nielsen (SF), 2023-04-18:
Men med det svar kan jeg høre, at det så i hvert fald ikke bliver på den her side af sommerferien, for jeg tror, ministeren kender sin tidsplan frem til sommerferien.
Det synes jeg er ærgerligt, for det er noget, der påvirker rigtig mange børn rigtig, rigtig negativt, og når vi netop diskuterer markedsføringsloven i dag, ville det jo give nogenlunde mening også at tage det her op.
Så det er bare en bemærkning om, at det er vi ærgerlige over, altså at det kommer til at tage den meget længere tid, før det så bliver til virkelighed.
Pelle Dragsted (EL), 2023-04-18:
Tak for det.
Det er jo et af de lovforslag, der har to dele, der egentlig ikke har noget særligt med hinanden at gøre, men er samlet i det her lovforslag.
Den ene del handler, som andre ordførere har været inde på, om at stramme reglerne i forhold til lattergas.
Der var jo en periode, hvor jeg tror der blandt mange unge var en opfattelse af, at lattergas ikke var et euforiserende stof eller ikke et stof, som var farligt.
Det var frit tilgængeligt, og det var noget, man ligesom kunne lege ufarligt med.
Det var noget skidt, for det er et stof, som faktisk kan være rigtig farligt.
Derfor er vi også glade for, at der nu bliver strammet op, og det er jo også implementeringen af en aftale, som Enhedslisten er med i.
Med det her forslag vil vi få lukket yderligere ned for, at det her lattergas er tilgængeligt i nattelivet, både ved at stramme op i forhold til at kunne gribe ind over for dem, der sælger, men også i forhold til at man heller ikke længere som borger eller som ung må færdes med lattergas i større mængder i nattelivet.
Den anden del af lovforslaget er jo en ændring af markedsføringsloven, hvor man går ind og strammer sanktionsmulighederne.
Det synes vi også er en god idé.
Der har været eksempler på markedsføring, bl.a., som en anden ordfører, Venstres ordfører, også var inde på, på energiområdet, hvor skruppelløse personer har lokket ikke mindst ældre mennesker til at indgå kontrakter, hvor de i virkeligheden kom til at betale mere i stedet for mindre, på trods af at de blev bildt det modsatte ind.
Nogle af de her selskaber er på trods af rigtig mange klager fortsat, for det var der en god forretning i.
I Enhedslisten tror vi generelt ikke så forfærdelig meget på, at hårdere straffe altid nedbringer kriminaliteten.
Der kan være andre årsager til at straffe.
Men lige når det gælder økonomisk kriminalitet, er der jo typisk tale om en mere velkalkuleret overvejelse, hvor man opvejer den handling, man gør, mod konsekvenserne.
Det gør man måske typisk ikke, hvis man er i slagsmål i nattelivet eller andet, hvor vi også kan stramme straffene.
Men her er der faktisk en forebyggende effekt ved at indføre hårdere straffe, fordi man selvfølgelig sidder og tænker over, om det er de penge værd, hvis man skal 4 måneder bag tremmer.
Så vi støtter op om begge elementer i forslaget og kan dermed også støtte forslaget i dets helhed.
Mona Juul (KF), 2023-04-18:
Hvad mener Venstre om mysteryshopping?
Hans Andersen (V), 2023-04-18:
Jeg ved ikke, om vi er for, men vi er optaget af her at lave nogle regler, der gør, at vi får taget hånd om det massive problem, der er derude.
Altså, vi ønsker jo ikke at være med til, at unge mennesker – desværre – bruger lattergas og jo i alt for store mængder, og derfor finder vi samlet set, at det her tiltag, som vi nu tager, kan være med til at dæmme op for det og også være med til at sikre, at der stadig væk er mulighed for, at man kan handle indbyrdes i erhvervslivet.
I Venstre imødeser vi lovforslaget, der udskiller de forsikringsrelevante bestemmelser i den nuværende lov om finansiel virksomhed og samler dem i en ny sektorlov for forsikringsselskaber og pensionsselskaber.
Og at man nu samler alle relevante love i én samlet lov, er med til at skabe mere brugervenlighed og brugervenlig regulering og skabe klarhed om de regler, der er gældende for sektoren.
Det betyder også, at det bliver nemmere for virksomhederne at forstå og anvende reglerne korrekt.
Med lovforslaget viderefører vi i hovedtræk de gældende regler, men vi fjerner og lemper samtidig også en række byrder på området.
På den måde gør vi det lettere for virksomhederne at drive virksomhed, og vi viderefører det nuværende beskyttelsesniveau, for så vidt angår de mange forbrugere, der nyder godt af det her område.
For Venstre er det vigtigt, at vi på den måde har fundet den rette balance mellem hensynet til forbrugernes beskyttelse på den ene side og hensynet til sektorens forretningsførelse på den anden side.
Og på den baggrund kan jeg meddele, at Venstre støtter lovforslaget.
Charlotte Bagge Hansen (M), 2023-04-18:
Tak, formand.
Tak for en god og grundig teknisk gennemgang af lovforslaget til min politiske ordførerkollega fra Socialdemokratiet.
Med dette lovforslag viderefører vi de gældende reguleringer på forsikringsområdet i en ny hovedlov.
Det betyder, at der udformes en særskilt lov om forsikringsvirksomhed, som giver et bedre overblik over den regulering, der gør sig gældende på området.
Lovforslaget er med til at lette byrden for forsikringsvirksomhederne, og samtidig går vi ikke på kompromis med forbrugerbeskyttelsen.
I Moderaterne er vi glade for de her tiltag, der balancerer hensynet både til forbrugerne og til virksomhederne, og vi støtter naturligvis lovforslaget.
Lisbeth Bech-Nielsen (SF), 2023-04-18:
I SF støtter vi også at få lavet en ny hovedlov, som jo også er en anbefaling fra arbejdsgruppen for eftersyn af den finansielle regulering, som vi bad om at afrapportere i april 2018, om netop at opsplitte lov om finansiel virksomhed i en ny sektorlov.
Som mine kolleger også har været inde på, udskiller det nu den her branche i forhold til resten af forsikringssektoren.
Og fordi lovforslaget jo i indholdet i høj grad svarer til den gældende regulering, er det et ukontroversielt forslag set med vores øjne.
Som bl.a. ATP også kommenterer i høringsnotatet, kan udskillelsen af forsikringsvirksomhed i en særskilt lov være en god idé, fordi man netop får en øget fleksibilitet til at iværksætte mere branchespecifikke regler, og det synes vi fra SF's side at der nogle gange kan være god brug for.
SF støtter forslaget.